19.

Se introduce următoarea secțiune: „Secțiunea 3.7 Ajutoare pentru investiții destinate infrastructurilor de testare și de producție la scară largă „36. Pe lângă posibilitățile existente în temeiul articolului 107 alineatul (3) litera (c) din TFUE, este esențial să se sprijine infrastructurile de testare și de producție la scară largă care contribuie la dezvoltarea de produse relevante pentru COVID-19. „37. Prin urmare, Comisia va considera ajutoarele pentru investiții destinate construirii sau modernizării infrastructurilor de testare și de producție la scară largă necesare pentru dezvoltarea, testarea și producția la scară largă, până la prima utilizare industrială înainte de producția în masă, a unor produse relevante pentru COVID-19, astfel cum se subliniază în secțiunea 3.8, ca fiind compatibile cu piața internă dacă sunt îndeplinite condițiile de mai jos: a. ajutoarele se acordă pentru construirea sau modernizarea infrastructurilor de testare și de producție la scară largă necesare pentru dezvoltarea, testarea și producția la scară largă, până la prima utilizare industrială înainte de producția în masă, a medicamentelor (inclusiv a vaccinurilor) și tratamentelor relevante pentru COVID-19, precum și a produselor intermediare, a ingredientelor farmaceutice active și a materiilor prime aferente acestora; a dispozitivelor medicale, a echipamentelor spitalicești și medicale (inclusiv a ventilatoarelor și a îmbrăcămintei și a echipamentelor de protecție, precum și a instrumentelor de diagnosticare) și a materiilor prime necesare; a dezinfectanților și a produselor lor intermediare și a materiilor prime chimice necesare pentru producția acestora, precum și a instrumentelor de colectare/prelucrare a datelor; b. ajutoarele se acordă sub formă de granturi directe, avantaje fiscale sau avansuri rambursabile până la 31 decembrie 2020; c. în cazul proiectelor care au început de la data de 1 februarie 2020, se consideră că ajutoarele au un efect stimulativ; în cazul proiectelor care au început înainte de 1 februarie 2020, se consideră că ajutoarele au un efect stimulativ dacă ajutoarele sunt necesare pentru a accelera sau a extinde sfera de aplicare a proiectului. În astfel de cazuri, sunt eligibile pentru a beneficia de ajutoare doar costurile suplimentare legate de eforturile de accelerare sau de extindere a sferei de aplicare; d. proiectul de investiții este finalizat în termen de șase luni de la data acordării ajutorului. Un proiect de investiții este considerat finalizat atunci când este acceptat de autoritățile naționale ca fiind finalizat. În cazul în care termenul de șase luni nu este respectat, pentru fiecare lună de întârziere se rambursează 25 % din cuantumul ajutoarelor acordate sub formă de granturi directe sau avantaje fiscale, cu excepția cazului în care întârzierea este cauzată de factori aflați în afara controlului beneficiarului ajutorului. În cazul în care termenul este respectat, ajutoarele sub formă de avansuri rambursabile se transformă în granturi; în caz contrar, avansul rambursabil se rambursează în tranșe anuale egale în termen de cinci ani de la data acordării ajutorului; e. costurile eligibile sunt costurile de investiții necesare pentru înființarea infrastructurilor de testare și de producție la scară largă de care este nevoie pentru dezvoltarea produselor enumerate la litera (a) de mai sus. Intensitatea ajutoarelor nu depășește 75 % din costurile eligibile; f. intensitatea maximă admisă a ajutoarelor acordate sub formă de granturi directe sau avantaje fiscale poate fi majorată cu 15 puncte procentuale suplimentare dacă investiția este finalizată în termen de două luni de la data acordării grantului direct sau de la data aplicării avantajului fiscal sau dacă sprijinul este primit de la mai multe state membre. Dacă ajutoarele se acordă sub formă de avans rambursabil, iar investiția este finalizată în termen de două luni, sau dacă sprijinul este primit de la mai multe state membre, se pot acorda 15 puncte procentuale suplimentare; g. ajutoarele acordate în temeiul acestei măsuri nu trebuie combinate cu alte ajutoare pentru investiții destinate să acopere aceleași costuri eligibile; h. pe lângă un grant direct, un avantaj fiscal sau un avans rambursabil ori ca o măsură de ajutor independentă, se poate acorda o garanție de acoperire a pierderilor. Garanția pentru acoperirea pierderilor se eliberează în termen de o lună de la data la care întreprinderea a depus cererea de garanție; cuantumul pierderilor care trebuie compensate se stabilește la cinci ani de la finalizarea investiției. Cuantumul compensației se calculează ca diferența dintre, pe de o parte, costurile de investiții, plus un profit rezonabil de 10 % pe an din costurile de investiții pe o perioadă de cinci ani, plus costurile de exploatare și, pe de altă parte, cuantumul grantului direct primit, plus veniturile aferente perioadei de cinci ani, plus valoarea finală a proiectului; i. prețul perceput pentru serviciile furnizate prin intermediul infrastructurii de testare și de producție la scară largă trebuie să corespundă prețului pieței; j. infrastructurile de testare și de producție la scară largă trebuie să fie disponibile mai multor utilizatori și să fie puse la dispoziție în mod transparent și nediscriminatoriu. Întreprinderile care au finanțat cel puțin 10 % din costurile de investiții pot beneficia de un acces preferențial, în condiții mai favorabile; k. ajutorul nu poate fi acordat întreprinderilor care erau deja în dificultate (în sensul Regulamentului general de exceptare pe categorii de ajutoare (19)) la 31 decembrie 2019.”